“ดาวโจนส์” บวกต่อ 230 จุด ขานรับกำไรไตรมาส 2 “กลุ่มค้าปลีก” โตแกร่ง
"ดาวโจนส์” บวกต่อ 230 จุด อยู่ที่ 34,143 จุด ขานรับแรงหนุนจากการเปิดเผยผลประกอบการไตรมาส 2/65 ของบริษัทกลุ่มค้าปลีก
“ดาวโจนส์” บวกต่อ 230 จุด ยืนเหนือ 34,000 จุด ขานรับกำไร "กลุ่มค้าปลีก” ไตรมาส 2 เด่น
16 ส.ค. 2565

ผู้สื่อข่าวรายงานว่า ดัชนีดาวโจนส์พุ่งขึ้นอย่างต่อเนื่องในวันนี้ ล่าสุดทะยานกว่า 200 จุด ทะลุแนว 34,000 จุด โดยได้แรงหนุนจากการเปิดเผยผลประกอบการที่สดใสของบริษัทค้าปลีก ซึ่งบ่งชี้ว่าเงินเฟ้อไม่ได้ส่งผลกระทบต่อกำไรของบริษัท
ณ เวลา 22.48 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 34,143.38 จุด บวก 230.94 จุด หรือ 0.68%  บริษัทวอลมาร์ท และโฮม ดีโปท์ อิงค์ ต่างก็รายงานกำไรและรายได้ในไตรมาส 2 สูงกว่าที่นักวิเคราะห์คาดการณ์ไว้บริษัททาร์เก็ตและโลว์สจะรายงานผลประกอบการในวันพรุ่งนี้
ขณะที่นักลงทุนจับตาการเปิดเผยรายงานการประชุมนโยบายการเงินของธนาคารกลางสหรัฐ (เฟด) ประจำวันที่ 26-27 ก.ค.ในวันพรุ่งนี้ ขณะที่เจ้าหน้าที่เฟดหลายรายยังคงแสดงความเห็นสนับสนุนการปรับขึ้นอัตราดอกเบี้ย แม้มีสัญญาณว่าเงินเฟ้อได้ชะลอตัวลง
ส่วนการเปิดเผยตัวเลขเศรษฐกิจสหรัฐในวันนี้ กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านดิ่งลง 9.6% ในเดือนก.ค. สู่ระดับ 1.446 ล้านยูนิต ซึ่งเป็นระดับต่ำสุดนับตั้งแต่เดือนก.พ.2564 และต่ำกว่าที่นักวิเคราะห์คาดการณ์ที่ระดับ 1.540 ล้านยูนิต จากระดับ 1.599 ล้านยูนิตในเดือนมิ.ย.การเริ่มต้นสร้างบ้านได้รับผลกระทบจากการพุ่งขึ้นของอัตราดอกเบี้ยเงินกู้จำนอง และราคาวัสดุก่อสร้าง
ขณะเดียวกัน เฟดรายงานในวันนี้ว่า การผลิตภาคอุตสาหกรรมโดยรวมของสหรัฐเพิ่มขึ้น 0.6% ในเดือนก.ค. หลังจากทรงตัวในเดือนมิ.ย.
ทั้งนี้ ตัวเลขการผลิตภาคอุตสาหกรรมโดยรวม เป็นการวัดการปรับตัวของภาคโรงงาน, เหมืองแร่ และสาธารณูปโภค การผลิตของภาคโรงงานเพิ่มขึ้น 0.7% ในเดือนก.ค. ขณะที่นักวิเคราะห์คาดว่าเพิ่มขึ้น 0.2% หลังจากลดลง 0.4% ในเดือนมิ.ย. ส่วนการผลิตในภาคเหมืองแร่เพิ่มขึ้น 0.7% แต่ภาคสาธารณูปโภคลดลง 0.8%